钦定古今图书集成/理学汇编/经籍典/第090卷 > 《与吴临川书》胡炳文
## 钦定古今图书集成/理学汇编/经籍典/第090卷 > 《与吴临川书》胡炳文

炳文迂疏无似，有厚币来聘者，不往。家事丛脞不问，
大率三百六旬暇，不过十馀日，孜孜矻矻，相与讲求
经学。“尝为《易启蒙通义》，又尝集诸家《易》解有合《本义》
者为《通释》，又尝为《六爻反对论》及《二体相易论》，凡六
十篇，皆已成书。《本义通释》则郭文卿守浮梁时为刊
其半，出之太早，炳文之悔之无及也。”刊本今以《呈似》，
中有缪戾，阁下削之绳之，幸甚幸甚。是书尝蒙荐剡，
奖许备极，谓炳文能沈潜往圣之书，能发挥先儒之
论。炳文用是愈加鞭策，惟惧不能沈潜，惟惧无所发
挥，以负知己。